Document ID: /roh_data/filtered/fineweb-2-filterrobots_roh.jsonl.gz/57519

Prescripziuns da traffic
Scamond da carar e parcar
Sin territori communal enteifer il vitg e sin certas vias ordeifer il vitg regia in scamond general da carrar per vehichels a motor, motos e mopeds.
Ultra da quei eis ei scumandau da parcar sin terren public sin territori communal enteifer il vitg. Excepi ein ils parcadis signalisai/marcai corrispundentamein.
Quels scamonds ein signalisai all’entrada dil vitg.
Ils possessurs d’ina lubientscha da carrar han il dretg da carrar cun il vehichel corrispundent el vitg e da parcar il vehichel sin il parcadi privat. Sin terren public eis ei scumandau da parcar era cun ina lubientscha da carrar corrispundenta (dano sin ils parcadis signalisai/marcai corrispundentamein).
In parcadi public cun taxas stat a disposiziun all’entrada dil vitg per vehichels senza lubientscha da carrar.
Las lubientschas ein buca transferiblas e ston vegnir taccadas (vignettas) sin la finiastra davon aschia ch’ellas ein bein veseivlas, pia buc ella sdrema colurada, resp. plazzadas bein veseivlas ed emplenidas cumpletamein davos la finiastra davon (cartas). Quei vala era per il temps ch’ils vehichels ein parcai sin parcadis privats.
La suprastonza communala dat sin damonda lubientschas da carrar per:
- a) vehichels da habitonts, proprietaris da terren, migiurs e fittaders permanents per igl access a lur immobilias (en fuorma d’ina vignetta temporara);
- b) vehichels da furniturs, luvrers, etc. per exequir lur activitad (en fuorma d’ina vignetta temporara per il traffic da lavur);
- c) vehichels da visitaders/hosps da habitonts, proprietaris da terren, migiurs, fittaders permanents, menaschis industrials e da restauraziun locals (en fuorma d’ina carta da visitaders limitada);
Las lubientschas ston vegnir retratgas tier l’administraziun communala. Tier ina eventuala spediziun per posta vegn quintau supplementar ina taxa d’elavuraziun da fr. 2.–. Pertuccont las cundiziuns per la retratga dallas lubientschas da carrar dat l’administraziun communala bugen sclariment.
L’observaziun dallas prescripziuns da traffic vegn controllada regularmein entras funcziunaris da vischnaunca. Cuntravenziuns encunter ils scamonds vegnan castigiadas tenor las determinaziuns dalla LItLTV e dalla Lescha federala davart las multas disciplinaras (LMD).
Scamond da campar
Igl ei scumandau sin igl entir territori communal da habitar en tendas, rulottas e vehichels semeglionts.
Cuntravenziuns encunter il scamond da campar san vegnir castigiadas immediatamein cun ina multa disciplinara da fr. 300.—.
La procedura sedrezza conform al senn dalla Lescha federala davart las multas disciplinaras (LMD).